《送杨世显还温陵兼寄胡郡守童将军》
宋代·王称

八月江南鸿雁翔，蒹葭夕露凝如霜。典衣沽酒不成醉，游子此时思故乡。

故乡别来在何许，秋风吹落桐花树。归梦长悬岭峤云，客衣久翳秦淮雨。

以兹慷慨赋式微，都门祖帐送斜晖。舟从扬子江头发，路指严陵滩下归。

壶公片月生沧海，紫帽岚光拂翠微。温陵太守兰台客，往日词林见颜色。

虎头将军悬辘轳，金尊为尔酒剩沽。到时相见即倾倒，为我问讯今何如。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。